ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΝΕΟΤΗΤΑΣ, ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 17ης Δεκεμβρίου 1999

σχετικά με τη διάσταση της άτυπης εκπαίδευσης των αθλητικών δραστηριοτήτων στα προγράμματα της νεολαίας της Ευρωπαϊκής Κοινότητας

(2000/C 8/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΥΠΟΥΡΓΟΙ ΝΕΟΤΗΤΑΣ, ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ -

Έχοντας υπόψη:

την απόφαση αριθ. 818/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, για την έγκριση της τρίτης φάσης του προγράμματος "Νεολαία για την Ευρώπη"(1),

την απόφαση αριθ. 686/98/ΕΚ του Ευρωπαϊκού Κοινοβουλίου και του Συμβουλίου, της 20ής Ιουλίου 1998, για τη θέσπιση προγράμματος κοινοτικής δράσης "Ευρωπαϊκή εθελοντική υπηρεσία των νέων"(2),

Εκτιμώντας τα ακόλουθα:

(1) η δήλωση για τον αθλητισμό η οποία προσαρτάται στη συνθήκη του Άμστερνταμ, τονίζει την κοινωνική σημασία του αθλητισμού, και δη το ρόλο του στη διαμόρφωση ταυτότητας και στην προσέγγιση των ανθρώπων·

(2) το ψήφισμα του Ευρωπαϊκού Κοινοβουλίου σχετικά με το ρόλο της Ευρωπαϊκής Ένωσης στον τομέα του αθλητισμού(3) καλεί συγκεκριμένα την Επιτροπή να λάβει υπόψη τον αθλητισμό σε όλο το φάσμα των δράσεών της, και ειδικότερα στους τομείς των περιφερειακών, κοινωνικών, εκπαιδευτικών δράσεων και των δράσεων για την κατάρτιση και τη νεότητα και για την υγεία,

1. ΣΗΜΕΙΩΝΟΥΝ ότι, τα προγράμματα της Ευρωπαϊκής Κοινότητας για τη νεολαία αποσκοπούν, μεταξύ άλλων, στο να προωθηθεί η ένταξη των νέων μέσα από την άτυπη εκπαίδευση και ότι, εν προκειμένω, οι αθλητικές δραστηριότητες αποτελούν χρήσιμο μέσο και όχι σκοπό, και τονίζουν ότι, οι αθλητικές δραστηριότητες των νέων μπορούν να έχουν παιδαγωγική αξία και να προωθήσουν επίσης την ενεργό άσκηση της ιδιότητας του πολίτη, τη συμμετοχή, την αλληλεγγύη και την ανεκτικότητα,

2. ΑΝΑΓΝΩΡΙΖΟΥΝ ότι, οι αθλητικές δραστηριότητες αποτελούν μέρος της καθημερινής ζωής των νέων εφόσον, εκ παραλλήλου προς τον παραδοσιακό οργανωμένο νεανικό αθλητισμό, υπάρχουν ολοένα αυξανόμενες αθλητικές δραστηριότητες για τη νεολαία, που πηγάζουν από τις ανάγκες των ίδιων των νέων και συνιστούν αναπόσπαστο στοιχείο των πολυπληθών μορφών κουλτούρας των νέων,

3. ΘΕΩΡΟΥΝ ότι, οι αθλητικές δραστηριότητες που έχουν παιδαγωγικούς στόχους και σκοπούς μπορούν να συμβάλλουν στην ενδυνάμωση της κοινωνίας των πολιτών και να διαδραματίσουν σημαντικό ρόλο στην κοινωνικοποίηση και στην κοινωνική ένταξη των νέων, και μάλιστα προκειμένου για μειονεκτούντες και δυσαρεστημένους νέους,

4. ΕΧΟΥΝ ΕΠΙΓΝΩΣΗ του ότι οι αθλητικές δραστηριότητες που έχουν παιδαγωγικούς στόχους και σκοπούς μπορούν να παράσχουν χρήσιμα μέσα για την πρόληψη και την καταπολέμηση σοβινιστικών και ξενόφοβων τάσεων και συμπεριφορών, που συνιστούν στόχους προτεραιότητας στις σχετικές με τη νεολαία δραστηριότητες, προωθούν τον διάλογο μεταξύ των γενεών κια βοηθούν στην εξουδετέρωση διάφορων μορφών επικίνδυνης συμπεριφοράς και στην προώθηση της κοινωνικής ένταξης,

ΚΑΛΟΥΝ την Επιτροπή των Ευρωπαϊκών Κοινοτήτων, να καταστρώσει, συνεργαζόμενη με τα κράτη μέλη, συγκροτημένη προσέγγιση με σκοπό να αξιοποιηθούν οι άτυπες εκπαιδευτικές δυνατότητες των αθλητικών δραστηριοτήτων στα πλαίσια της ευρωπαϊκής πολιτικής συνεργασίας στον τομέα της νεολαίας. Η προσέγγιση αυτή θα μπορούσε:

i) να ενθαρρύνει τη συνεργασία μεταξύ οργανώσεων νεολαίας και αθλητικών σωματείων, με σκοπό την προώθηση της ανταλλαγής των βέλτιστων πρακτικών στον τομέα αυτόν και την παροχή ευχέρειας για νεανικές αθλητικές δραστηριότητες, οι οποίες να ανταποκρίνονται στις ανάγκες των νέων στον τομέα της άτυπης εκπαίδευσης, εξασφαλίζοντας ταυτόχρονα την ισότητα της πρόσβασης όλων των νέων ανθρώπων,

ii) να αξιοποιήσει επωφελώς τις δυνατότητες που ενυπάρχουν στις αθλητικές δραστηριότητες, υλοποιώντας προγράμματα εκπαίδευσης και κατάρτισης για τη νεολαία, να μεριμνήσει δε ώστε τα σχέδια νεανικού αθλητισμού να ευθυγραμμίζονται πλήρως προς τους παιδαγωγικούς στόχους και σκοπούς, τις προτεραιότητες και τα κριτήρια των προγραμμάτων,

iii) να ενθαρύνει την ανάπτυξη κατάλληλων σχεδίων κατάρτισης για τους ενασχολούμενους με θέματα νεολαίας, τα οποία θα απευθύνονται σε εκείνους που εμπλέκονται σε αθλητικές δραστηριότητες, προκειμένου να βελτιώσουν τις γνώσεις και τις δεξιότητές τους, ούτως ώστε να υλοποιούν προγράμματα νεολαίας σε ευρωπαϊκό επίπεδο,

iv) να εντοπίσει, από κοινού με τους νέους, θέματα προτεραιότητας που μπορούν να προαχθούν μέσω των αθλητικών δραστηριοτήτων, όπως είναι η δημοκρατία, η συμμετοχή, η ανεκτικότητα, η αμοιβαία κατανόηση, ο διάλογος μεταξύ των γενεών και η σταθερή κοινωνική και περιβαλλοντική ανάπτυξη.

(1) ΕΕ L 87 της 20.4.1995, σ. 1.

(2) ΕΕ L 214 της 31.7.1998, σ. 1.

(3) ΕΕ C 200 της 30.6.1997, σ. 252.